b'\n_START_ARTICLE_\nCazaci de la Azov\n_START_SECTION_\nMutarea \xc3\xaen regiunea M\xc4\x83rii Azov\n_START_PARAGRAPH_\n\xc3\x8en timpul R\xc4\x83zboiului ruso-turc din 1828\xe2\x80\x931829, cazacii Siciului Dun\xc4\x83rean, care tr\xc4\x83iau \xc3\xaenc\xc4\x83 din 1775 \xc3\xaen Delta Dun\xc4\x83rii aflat\xc4\x83 sub controlul Imperiului Otoman, s-a \xc3\xaemp\xc4\x83r\xc8\x9bit \xc3\xaen dou\xc4\x83 tabere. Prima \xc3\xae\xc8\x99i proclamau loialitatea fa\xc8\x9b\xc4\x83 de Imperiul Rus cre\xc8\x99tin-ortodox, iar cea de-a doua r\xc4\x83m\xc3\xa2nea credincioas\xc4\x83 Imperiului Otoman musulman. Prima fac\xc8\x9biune, condus\xc4\x83 de atamanul Osip Gladki, a ales s\xc4\x83 se refugieze \xc3\xaen teritoriul controlat de Imperiul Rus. Ei au fost ierta\xc8\x9bi de \xc3\xaemp\xc4\x83ratul Nicolae I \xc3\xaen 1828. \xc8\x9aarul a organizarea acestor cazaci \xc3\xaen Armata zaporijiene speciale, armat\xc4\x83 care a participat la tot r\xc4\x83zboiul din 1828 \xe2\x80\x93 1829._NEWLINE_Dup\xc4\x83 victoria ru\xc8\x99ilor, a fost \xc3\xaenfiin\xc8\x9bat\xc4\x83 \xc8\x99i o nou\xc4\x83 Armat\xc4\x83 a cazacilor dun\xc4\x83reni, a c\xc4\x83ror efective au fost considerate suficiente pentru ap\xc4\x83rarea frontierei, iar prezen\xc8\x9ba \xc3\xaen regiunea danubian\xc4\x83 a fo\xc8\x99tilor cazaci zaporojieni nu a mai fost considerat\xc4\x83 necesar\xc4\x83. \xc8\x9aarul \xc3\xaen persoan\xc4\x83 a sugerat atamanului Gladki s\xc4\x83 se mute cu oamenii s\xc4\x83i \xc3\xaen Kuban, unde s\xc4\x83 se al\xc4\x83ture altor cazaci proveni\xc8\x9bi din regiunea Zaporijie, unde ace\xc8\x99tia din urm\xc4\x83 formaser\xc4\x83 Armata de la Marea Neagr\xc4\x83. Gladki a vizitat \xc3\xaen 1830 Kubanul, dar a refuzat s\xc4\x83 accepte recolonizarea \xc3\xaen zon\xc4\x83, sus\xc8\x9bin\xc3\xa2nd c\xc4\x83 mica sa armat\xc4\x83 nu ar face fa\xc8\x9b\xc4\x83 greut\xc4\x83\xc8\x9bilor reloc\xc4\x83rii la o distan\xc8\x9b\xc4\x83 at\xc3\xa2t de mare \xc8\x99i \xc3\xaen plus nu ar accepta subordonarea autorit\xc4\x83\xc8\x9bii liderilor Armatei M\xc4\x83rii Negre. \xc3\x8en cele din urm\xc4\x83, \xc3\xaemp\xc4\x83ratul a acceptat ca Gladki \xc8\x99i oamenii s\xc4\x83i s\xc4\x83 r\xc4\x83m\xc3\xa2n\xc4\x83 \xc3\xaen Novorussia. Gladki a g\xc4\x83sit un teritoriu \xc3\xaen vecin\xc4\x83tatea Armatei cazacilor de pe Don \xc8\x99i la nord de Marea de Azov, \xc3\xaentre Berdiansk \xc8\x99i Mariupol ( Oblastul DOne\xc8\x9bk contemporan din Ucraina)._NEWLINE_Gladki s-a mutat cu 2.336 de oamenii ai s\xc4\x83i (din care 637 de femei) \xc3\xaen 1832 \xc3\xaen a\xc8\x99a-zisa Priazovie, unde s-a format \xc3\xaen mod oficial Armata cazacilor de la Azov. Gladki a devenit ataman \xe2\x80\x9enakazni\xe2\x80\x9d (numit)._NEWLINE_Armata cazacilor de la Marea Azov a fost singura care a avut un rol naval. Ea a avut ca obiectiv ap\xc4\x83rarea litoralului M\xc4\x83rii Negre din regiunile Caucazului \xc8\x99i Crimeii. Dat fiind faptul c\xc4\x83 efectivele ini\xc8\x9biale ale Armatei erau relativ mici, au fost \xc3\xaencadra\xc8\x9bi \xc3\xaen efectivele ei \xc8\x99i \xc8\x9b\xc4\x83ranii din satul Novospasovka. Efectivele armatei au crescut odat\xc4\x83 cu sosirea a numero\xc8\x99i voluntari din gubernia Cernig\xc4\x83u. \xc3\x8en 1839, s-au a\xc8\x99ezat pe teritoriul Armatei 217 cazaci nekrasovi\xc8\x9bi.\n_START_SECTION_\nPaza de coast\xc4\x83 \xc3\xaen apele teritoriale ale M\xc4\x83rii Negre\n_START_PARAGRAPH_\nArmata cazacilor de la Azov a fost implicat\xc4\x83 la scurt\xc4\x83 vreme dup\xc4\x83 formarea ei \xc3\xaen R\xc4\x83zboiul Caucazului. Comandan\xc8\x9bii ru\xc8\x99i din regiune au luat hot\xc4\x83r\xc3\xa2rea s\xc4\x83 exercite presiuni asupra cerchezilor prin atacuri lansate de pe versan\xc8\x9bii sud-vestici ai Caucazului, adic\xc4\x83 de la Str\xc3\xa2mtoarea Kerci, de-a lungul coastei M\xc4\x83rii Negre, p\xc3\xa2n\xc4\x83 \xc3\xaen Abhazia. Cazacii au constituit o linie defensiv\xc4\x83 de la Anapa p\xc3\xa2n\xc4\x83 la Suhumi. Prima debarcare amfibie rus\xc4\x83 f\xc4\x83cut\xc4\x83 de Flota M\xc4\x83rii Negre a avut loc \xc3\xaen 1830 l\xc3\xa2ng\xc4\x83 Gagra, pe vremea \xc3\xaen care Armata Azovului nu exista \xc3\xaenc\xc4\x83. Dup\xc4\x83 colonizarea cazacilor lui Gladki \xc3\xaen 1832, el a trecut imediat la formarea a 10 comandouri formate din c\xc3\xa2te 20 de cazaci (mai t\xc3\xa2rziu, efectivele comandourilor au crescut la 26 de cazaci) dotate cu barje (\xd0\xb1\xd0\xb0\xd1\x80\xd0\xba\xd0\xb0 barka). Bazele micii flote au fost stabilite la Suhumi \xc8\x99i Konstantinovka. De aici, cazacii executau misiuni de recunoa\xc8\x99tere, mai \xc3\xaenainte de atacurile sau debarc\xc4\x83rile marinei imperiale \xc8\x99i sprijineau cu foc debarc\xc4\x83rile marinarilor._NEWLINE_Flota cazacilor de la Azov a participat la interceptarea a numeroase vase care \xc3\xaei aprovizionau prin contraband\xc4\x83 pe rebelii caucazieni. \xc3\x8en 1835, cazacii au reu\xc8\x99it s\xc4\x83 distrug\xc4\x83 \xc3\xaen largul coastelor Novorossiiskului dou\xc4\x83 goelete, pentru ca mai t\xc3\xa2rziu s\xc4\x83 captureze vasul cargo \xe2\x80\x9eVixen\xe2\x80\x9d, care transporta un important arsenal de arme de foc destinate caucazienilor. \xc3\x8en 1839, Imam \xc8\x98amil \xc8\x99i-a trimis unul dintre locotenen\xc8\x9bi s\xc4\x83i, Mahomet-Amin, s\xc4\x83 ajute la unificarea mi\xc8\x99c\xc4\x83rii cerchezilor din nordul Kubanului. Mahomet-Amin a organizat \xc3\xaen 1840 atacuri ale acestora \xc3\xaempotriva a\xc8\x99ez\xc4\x83rilor c\xc4\x83z\xc4\x83ce\xc8\x99ti de la Marea Neagr\xc4\x83. Cazacii au fost dep\xc4\x83\xc8\x99i\xc8\x9bi numeric de atacatori \xc8\x99i, dup\xc4\x83 ce mai multe forturi \xc8\x99i garnizoane ruse au fost cucerite, Armata cazacilor de la Azov \xc8\x99i flota lor \xc8\x99i-au dovedit importan\xc8\x9ba prin evacuarea unit\xc4\x83\xc8\x9bilor ruse care supravie\xc8\x9buiser\xc4\x83 atacului rebelilor._NEWLINE_\xc3\x8en ciuda e\xc8\x99ecului ru\xc8\x99ilor \xc3\xaen construirea unei linii defensive a M\xc4\x83rii Negre \xc8\x99i a evacu\xc4\x83rii unit\xc4\x83\xc8\x9bilor militare ruse pe calea apelor, misiunea cazacilor de la Azov de patrulare a regiunii de coast\xc4\x83 a M\xc4\x83rii Negre a r\xc4\x83mas neschimbat\xc4\x83. \xc3\x8en 1845, cele 26 de comandouri au fost reorganizate \xc3\xaen dou\xc4\x83 subunit\xc4\x83\xc8\x9bi. Prima dintre ele, cu un efectiv de 147 de cazaci \xc8\x99i 7 ofi\xc8\x9beri, patrulau zona maritim\xc4\x83 dintre Anapa \xc8\x99i Navaginsk. Cea de-a dou\xc4\x83 subunitate patrula regiunea dintre Sviatogo Duha \xc8\x99i Sviatogo Nikolaia. Succesele ob\xc8\x9binute de cazacii de la Azov \xc3\xaen lupta \xc3\xaempotriva cor\xc4\x83biilor cerchezilor \xc8\x99i alia\xc8\x9bilor acestora au f\xc4\x83cut ca autorit\xc4\x83\xc8\x9bile ruse s\xc4\x83 pl\xc4\x83nuiasc\xc4\x83 \xc3\xaen 1843 recolonizarea lor \xc3\xaentr-o regiune vast\xc4\x83 a \xc8\x9b\xc4\x83rmului M\xc4\x83rii Negre, de la Mingrelia p\xc3\xa2n\xc4\x83 la v\xc4\x83rsarea r\xc3\xa2ului Kuban. Totu\xc8\x99i, aceste planuri au fost abandonate \xc3\xaen cele din urm\xc4\x83.\n_START_SECTION_\nR\xc4\x83zboiul Crimeii\n_START_PARAGRAPH_\nDup\xc4\x83 evenimentele din 1848, devenise clar pentru toat\xc4\x83 lumea c\xc4\x83 Imperiul Rus era pe cale s\xc4\x83 reintre \xc3\xaentr-un conflict militar de amploare cu Imperiul Otoman \xc8\x99i proaspe\xc8\x9bii s\xc4\x83i alia\xc8\x9bi, Imperiul Britanic \xc8\x99i A doua Republic\xc4\x83 Francez\xc4\x83. Prima misiune a cazacilor de la Azov a fost distrugerea fortifica\xc8\x9biilor ridicate de ru\xc8\x99i pe \xc8\x9b\xc4\x83rmul caucazian al M\xc4\x83rii Negre. Dup\xc4\x83 ce navele britanice \xc8\x99i franceze au reu\xc8\x99it s\xc4\x83 for\xc8\x9beze intrarea prin Str\xc3\xa2mtoarea Kerci \xc3\xaen Marea Azov, ei au f\xc4\x83cut planuri s\xc4\x83 continue \xc3\xaenaintarea pe calea apelor de Don. Aceast\xc4\x83 \xc3\xaenaintarea ar fi avut ca scop \xc3\xaentreruperea aprovizion\xc4\x83rii de c\xc4\x83tre ru\xc8\x99i a Crimeii \xc8\x99i crearea unei diversiuni. Cei 1.920 de cazaci ai Armatei de la Avoz a avut misiunea s\xc4\x83-i \xc3\xaempiedice pe anglo-francezi s\xc4\x83 \xc3\xaenainteze pe Don \xc3\xaen amonte, misiune de care s-au achitat cu succes. (Vede\xc8\x9bi \xc8\x99i: Asediul Taganrogului._NEWLINE_\xc3\x8en afar\xc4\x83 de ap\xc4\x83rarea regiunii costiere a M\xc4\x83rii Negre, Armata cazacilor de la Azov a trebuit s\xc4\x83-\xc8\x99i apere \xc8\x99i propriile stani\xc8\x9be. Gladki a \xc3\xaenfiin\xc8\x9bat trei subunit\xc4\x83\xc8\x9bi de armat\xc4\x83 neregulat\xc4\x83 (mili\xc8\x9bii): un batalion naval (722 de cazaci), un batalion de infanterie (400 de cazaci) \xc8\x99i o sotnie de cavalerie._NEWLINE_Datorit\xc4\x83 ap\xc4\x83r\xc4\x83rii slabe a Str\xc3\xa2mtorii Kerci, o escadr\xc4\x83 de 57 de vase anglo-franceze cu 17.400 de oameni a reu\xc8\x99it \xc3\xaen mai 1855 s\xc4\x83 for\xc8\x9beze intrarea \xc3\xaen Marea Azov. Flota aliat\xc4\x83 a bombardat Berdianskul \xc8\x99i o serie de stani\xc8\x9be de pe \xc8\x9b\xc4\x83rmul nordic al Azovului. Cu toate acestea, orice \xc3\xaencercare de debarcare a fost respins\xc4\x83 cu succes de cazaci. \xc3\x8encercarea debarc\xc4\x83rii \xc3\xaen dreptul cartierului general al cazacilor de la Petrovki Posad s-a \xc3\xaencheiat cu un dezastru pentru ocupan\xc8\x9bii celor 100 de vase de debarcare. Supravie\xc8\x9buitorii acestei tentative e\xc8\x99uate de debarcare s-au re\xc3\xaentors pe navele escadrei. A urmat o nou\xc4\x83 tentativ\xc4\x83 de debarcare la Taganrog, dar cazacii de pe Don au reu\xc8\x99it la r\xc3\xa2ndul lor s\xc4\x83 resping\xc4\x83 atacul._NEWLINE_Dup\xc4\x83 \xc3\xaencheierea r\xc4\x83zboiului \xc3\xaen 1856, cazacii de la Marea Azov \xc8\x99i-au reluat misiunile de patrulare \xc3\xaen Marea Neagr\xc4\x83. Armata cazacilor de la Marea Azov a fost decorat\xc4\x83 cu cea mai \xc3\xaenalt\xc4\x83 distinc\xc8\x9bie militar\xc4\x83 a Imperiului Rus, Ordinul Sf\xc3\xa2ntului Gheorghe, \xe2\x80\x9ePentru vitejia excep\xc8\x9bional\xc4\x83 \xc8\x99i serviciul excelent din timpul r\xc4\x83zboiului \xc3\xaempotriva francezilor, englezilor \xc8\x99i turcilor din 1853-1858\n_START_SECTION_\nSf\xc3\xa2r\xc8\x99itul Armatei cazacilor de la Azov\n_START_PARAGRAPH_\nDup\xc4\x83 \xc3\xaencheierea R\xc4\x83zboiului Crimeii, Gladki a fost avansat la gradul de general-colonel, s-a pensionat \xc8\x99i s-a retras \xc3\xaen Alexandrovsk, unde a tr\xc4\x83it p\xc3\xa2n\xc4\x83 la moarte, \xc3\xaen 1866. \xc3\x8en timpul celor 30 de ani de prezen\xc8\x9b\xc4\x83 a cazacilor \xc3\xaen regiunea \xc8\x9b\xc4\x83rmului nordic al Azovului, regiunea a devenit foarte prosper\xc4\x83, cu peste 10.000 de cazaci, care se ocupau cu pescuitul, agricultura \xc8\x99i negustoria. R\xc4\x83zboiul Caucazului a dus la desfiin\xc8\x9barea Armatei cazacilor de la Azov. Generalul Evdokimov a ini\xc8\x9biat o serie de reforme militare, form\xc3\xa2nd Armata cazacilor din Kuban \xc8\x99i cea a cazacilor de pe Terek prin cazacii de la Marea Neagr\xc4\x83 \xc8\x99i cei ai Liniei Caucazului._NEWLINE_Pe frontul din Caucaz, \xc3\xaen special \xc3\xaen regiunea de vest, dup\xc4\x83 mai multe decenii de insuccese, ru\xc8\x99ii au reu\xc8\x99it s\xc4\x83 cucereasc\xc4\x83 treptat teritoriile cerchezilor. Popula\xc8\x9bia pa\xc8\x99nic\xc4\x83 a fost mutat\xc4\x83 \xc3\xaen v\xc4\x83i, iar membrii triburilor agresive au fost alunga\xc8\x9bi \xc3\xaen Turcia. Generalul Evdokimov a sugerat \xc3\xaemp\xc4\x83ratului Alexandru al II-lea ca, \xc3\xaen condi\xc8\x9biile \xc3\xaen care rolul cazacilor de la Marea Azov fusese preluat de Marina Militar\xc4\x83 Rus\xc4\x83, iar regiunile muntoase fuseser\xc4\x83 par\xc8\x9bial depopulate, cazacii de la Azov s\xc4\x83 fie recoloniza\xc8\x9bi \xc3\xaen Caucaz._NEWLINE_Pentru \xc3\xaenceput, generalul Evdokimov a propus mutarea a aproximativ 800 de cazaci \xc8\x99i a familiilor acestora \xc3\xaen Caucazul de vest, care urmau s\xc4\x83 beneficieze de transport gratuit \xc8\x99i de compensa\xc8\x9bii materiale. Selectarea celor care urmau s\xc4\x83 fie reloca\xc8\x9bi avea s\xc4\x83 fie f\xc4\x83cut\xc4\x83 prin tragere la sor\xc8\x9bi, dup\xc4\x83 eliminarea celor care nu aveau fii majori, a adolescen\xc8\x9bilor orfani \xc8\x99i a celor de peste 45 de ani. P\xc3\xa2n\xc4\x83 \xc3\xaen cele din urm\xc4\x83 nu s-a organizat nicio tragere la sor\xc8\x9bi. To\xc8\x9bi cazacii descenden\xc8\x9bi ai celor originari din Siciul Dun\xc4\x83rii, nekrasovi\xc8\x9bii, (stani\xc8\x9bele Nilolskaia \xc8\x99i Pokrovsakaia) \xc8\x99i cazacii din stani\xc8\x9ba Starokubskaia, (descenden\xc8\x9bii coloni\xc8\x99tilor veni\xc8\x9bi din Cernigov), au fost de acord s\xc4\x83 se mute \xc3\xaen Kuban. Spre deosebire de ace\xc8\x99tia, locuitorii din stani\xc8\x9bele Novospasskaia \xc8\x99i Petrovskaia, care erau urma\xc8\x99ii \xc8\x9b\xc4\x83ranilor \xc8\x99i negustorilor locali, deveni\xc8\x9bi cazaci \xc3\xaen 1832, au ales s\xc4\x83 nu se mute._NEWLINE_Aproape o jum\xc4\x83tate din efectivele Armatei cazacilor de la Azov, adic\xc4\x83 1.093 de familii cu 5.224 de membri, au p\xc4\x83r\xc4\x83sit regiunea Azovului \xc3\xaen 1862 \xc8\x99i s-au mutat \xc3\xaen stani\xc8\x9bele regimentelor Abinsk \xc8\x99i Adagumsk din cadrul Armatei cazacilor din Kuban. Ei au luat parte la fazele finale ale R\xc4\x83zboiului Caucazului, care avea s\xc4\x83 se termine doi ani mai t\xc3\xa2rziu, \xc3\xaen 1864. Fo\xc8\x99tii cazaci de la Azov aveau s\xc4\x83 se integreze perfect \xc3\xaen Armata din Kuban. Urma\xc8\x99ii din ziua de azi ai acestor cazaci tr\xc4\x83iesc p\xc3\xa2n\xc4\x83 \xc3\xaen ziua de azi \xc3\xaen stani\xc8\x9bele montane din \xc8\x9ainutul Krasnodar \xc8\x99i Ad\xc3\xaeghea din Rusia._NEWLINE_Restul regiunii cazacilor de la Azov a fost trecut\xc4\x83 sub administra\xc8\x9bia guvernatorului Ekaterinoslavului, iar mai t\xc3\xa2rziu a devenit parte a RSS Ucrainean\xc4\x83. \xc3\x8en zilele noastre, urma\xc8\x99ii cazacilor de la Azov \xc3\xaencearc\xc4\x83 s\xc4\x83 re\xc3\xaenvie tradi\xc8\x9biile \xc3\xaenainta\xc8\x99ilor lor.'